ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/590 ΤΗΣ ΕΠΙΤΡΟΠΗΣ

της 24ης Απριλίου 2020

για την τροποποίηση της απόφασης (ΕΕ) 2019/784 όσον αφορά την επικαιροποίηση σχετικών τεχνικών όρων που εφαρμόζονται στη ζώνη συχνοτήτων 24,25-27,5 GHz

[κοινοποιηθείσα υπό τον αριθμό C(2020) 2542]

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη την απόφαση αριθ. 676/2002/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με ένα κανονιστικό πλαίσιο για την πολιτική του ραδιοφάσματος στην Ευρωπαϊκή Κοινότητα (απόφαση ραδιοφάσματος) (1), και ιδίως το άρθρο 4 παράγραφος 3,

Εκτιμώντας τα ακόλουθα:

(1) Με την εκτελεστική απόφαση (ΕΕ) 2019/784 της Επιτροπής (2) εναρμονίζονται οι βασικοί τεχνικοί όροι σχετικά με τη διάθεση και την αποδοτική χρήση της ζώνης συχνοτήτων των 24,25-27,5 GHz στην Ένωση για επίγεια συστήματα, ικανά να παρέχουν ασύρματες ευρυζωνικές υπηρεσίες ηλεκτρονικών επικοινωνιών.

(2) Η ζώνη συχνοτήτων 24,25-27,5 GHz («26 GHz») εναρμονίστηκε σε παγκόσμιο επίπεδο για τις διεθνείς κινητές τηλεπικοινωνίες (3) (IMT) κατά την παγκόσμια διάσκεψη ραδιοεπικοινωνιών του 2019 (WRC-19) με τροποποιήσεις των κανονισμών ραδιοεπικοινωνιών της Διεθνούς Ένωσης Τηλεπικοινωνιών - Τομέας ραδιοεπικοινωνιών (ITU-R).

(3) Οι κανονισμοί ραδιοεπικοινωνιών της ITU-R, όπως τροποποιήθηκαν (4), εισήγαγαν παγκόσμια όρια εκπομπών εκτός ζώνης («όρια προστασίας») που εφαρμόζονται σε δύο στάδια στα επίγεια ασύρματα συστήματα επόμενης γενιάς (5G) με δυνατότητα παροχής υπηρεσιών ασύρματων ευρυζωνικών ηλεκτρονικών επικοινωνιών στη ζώνη συχνοτήτων των 26 GHz για την προστασία της παθητικής δορυφορικής υπηρεσίας γεωσκόπησης [(παθητική) EESS] στη ζώνη συχνοτήτων των 23,6-24 GHz (5). Τα εν λόγω όρια προστασίας είναι λιγότερο αυστηρά από τα εναρμονισμένα σε επίπεδο ΕΕ όρια (6). Η εφαρμογή των ορίων του πρώτου σταδίου στην Ένωση θα πρέπει να διασφαλίσει την έγκαιρη διαθεσιμότητα εξοπλισμού 5G και να διευκολύνει τις ταχύτερες επενδύσεις σε υποδομές 5G στην ενιαία αγορά. Τα όρια του δεύτερου σταδίου, σε συνδυασμό με την απαίτηση μη εγκατάστασης σε κατάλληλη ζώνη συχνοτήτων κάτω από τα 23,6 GHz κανενός επίγειου συστήματος υψηλής πυκνότητας για την παροχή υπηρεσιών ασύρματης πρόσβασης, διασφαλίζουν την επαρκή προστασία της (παθητικής) EESS, καθώς και των υπηρεσιών μετεωρολογικών δορυφόρων εντός της ζώνης συχνοτήτων των 23,6-24 GHz.

(4) Τα όρια προστασίας του πρώτου σταδίου που εφαρμόζονται έως την 1η Σεπτεμβρίου 2027 βάσει των κανονισμών ραδιοεπικοινωνιών της ITU-R μπορούν να αυξήσουν τον κίνδυνο επιβλαβών παρεμβολών στην (παθητική) EESS που λειτουργεί σε παγκόσμιο επίπεδο (π.χ. στο σύστημα Copernicus και σε ορισμένους μετεωρολογικούς δορυφόρους), ανάλογα με τον ρυθμό ανάπτυξης επίγειων ασύρματων συστημάτων επόμενης γενιάς (5G) στη ζώνη των 26 GHz. Ως εκ τούτου, είναι σημαντικό τα όρια του δεύτερου σταδίου προστασίας να εφαρμοστούν πριν από την έναρξη της μαζικής ανάπτυξης της τεχνολογίας 5G στην Ένωση, η οποία αναμένεται το 2025 (7).

(5) Η συνεχιζόμενη εφαρμογή στην ενιαία αγορά των αυστηρότερων, εναρμονισμένων σε επίπεδο ΕΕ, ορίων προστασίας θα παρείχε μεγαλύτερη προστασία στην (παθητική) EESS σε ολόκληρη την επικράτεια της Ένωσης. Ωστόσο, η εφαρμογή στην Ένωση ορίων προστασίας διαφορετικών από τα όρια που εφαρμόζονται στον υπόλοιπο κόσμο, ιδίως με την επιβολή αυστηρότερων ορίων, μπορεί να επηρεάσει τη διαθεσιμότητα και τη δυνατότητα επιλογής εξοπλισμού, οι οποίες με τη σειρά τους ενδέχεται να έχουν αρνητικό αντίκτυπο στο κόστος του εξοπλισμού και στην κλίμακα των επενδύσεων στα δίκτυα υψηλής χωρητικότητας (5G).

(6) Με την απόφαση 242 της WRC-19, η οποία αποτελεί αναπόσπαστο μέρος των κανονισμών ραδιοεπικοινωνιών της ITU-R, αναγνωρίζεται ότι οι ζώνες συχνοτήτων αμέσως κάτω από τη ζώνη συχνοτήτων των 23,6-24 GHz δεν προορίζονται για χρήση από εφαρμογές κινητών επικοινωνιών υψηλής πυκνότητας. Η αναγνώριση αυτή σε διεθνές επίπεδο συμβάλλει στην προστασία της (παθητικής) EESS στην εν λόγω ζώνη, επιπροσθέτως των ορίων προστασίας του δευτέρου σταδίου που θα ισχύουν για τη ζώνη συχνοτήτων των 26 GHz βάσει των κανονισμών ραδιοεπικοινωνιών της ITU-R. Παρόμοια μέτρα βελτιώνουν την προστασία της (παθητικής) EESS και την ποιότητα των δορυφορικών δεδομένων που είναι αναγκαία για τις μετεωρολογικές προγνώσεις. Προς τούτο, θα πρέπει να μην εγκατασταθεί, εντός της Ένωσης, κανένα νέο επίγειο σύστημα ικανό να παρέχει υπηρεσίες ηλεκτρονικών επικοινωνιών εντός της ζώνης συχνοτήτων των 22-23,6 GHz. Επιπλέον, μπορεί να εξεταστεί το ενδεχόμενο λήψης συναφών μέτρων για την εγγύηση της προστασίας της (παθητικής) EESS, σε περίπτωση που τέτοια συστήματα εγκατασταθούν σε υψηλή πυκνότητα στη συγκεκριμένη ζώνη συχνοτήτων εκτός της Ένωσης.

(7) Σύμφωνα με το άρθρο 4 παράγραφος 2 της απόφασης 676/2002/ΕΚ και λόγω της επείγουσας ανάγκης να διατηρηθεί η κανονιστική ασφάλεια στην ενιαία αγορά με σκοπό την εφαρμογή του άρθρου 54 της οδηγίας (ΕΕ) 2018/1972 του Ευρωπαϊκού Κοινοβουλίου και του Συμβουλίου (8), η Επιτροπή ζήτησε από την Ευρωπαϊκή διάσκεψη των Ταχυδρομικών και Τηλεπικοινωνιακών Οργανισμών (CEPT) (9), βάσει της εντολής της Επιτροπής προς την CEPT, να αναπτύξει εναρμονισμένους τεχνικούς όρους χρήσης του ραδιοφάσματος για την υποστήριξη της εισαγωγής επίγειων ασύρματων συστημάτων επόμενης γενιάς (5G) στην Ένωση (10), για την αξιολόγηση και την υποβολή εκθέσεων σχετικά με τυχόν προσαρμογή των ορίων προστασίας σύμφωνα με την εκτελεστική απόφαση (ΕΕ) 2019/784.

(8) Στην απάντησή της, με επιστολή της 6ης Μαρτίου 2020 (11), η CEPT υπέβαλε τεχνικές παρατηρήσεις που παρέχουν διευκρινίσεις για ένα τμήμα του αιτήματος της Επιτροπής και, επίσης, συστήνει την προτεινόμενη προσέγγιση για την προστασία της (παθητικής) EESS στη ζώνη συχνοτήτων των 23,6-24 GHz λαμβάνοντας υπόψη το αποτέλεσμα της WRC-19 και την ανάγκη μακροπρόθεσμης προστασίας της (παθητικής) EESS. Συγκεκριμένα, η προσέγγιση αυτή περιλαμβάνει προγενέστερη ημερομηνία για τη μετάβαση στα όρια του δευτέρου σταδίου, προκειμένου να αποφευχθεί ο κίνδυνος ανάπτυξης εξοπλισμού 5G για τη μαζική αγορά που θα χρησιμοποιεί τα όρια του πρώτου σταδίου, καθώς και απαίτηση να αποτραπεί η υψηλής πυκνότητας εγκατάσταση επίγειων συστημάτων ικανών να παρέχουν ασύρματες ευρυζωνικές υπηρεσίες ηλεκτρονικών επικοινωνιών στη ζώνη συχνοτήτων των 22-23,6 GHz.

(9) Ως εκ τούτου, η εκτελεστική απόφαση (ΕΕ) 2019/784 θα πρέπει να τροποποιηθεί προκειμένου να διατηρηθεί η ισορροπία των ενωσιακών πολιτικών ανάπτυξης των δικτύων 5G και παρακολούθησης της ατμόσφαιρας και της επιφάνειας της Γης, και να ενισχυθεί ο ρόλος της Ένωσης ως ηγέτιδας δύναμης στο παγκόσμιο οικοσύστημα εξοπλισμού και υπηρεσιών 5G.

(10) Επιπλέον, η CEPT έχει αναπτύξει τεχνική εργαλειοθήκη (12) για την εγκατάσταση δικτύων 5G στη ζώνη συχνοτήτων των 26 GHz, με βάση τη χρήση φάσματος υπό καθεστώτα αδειοδότησης άλλα πλην των ατομικών δικαιωμάτων χρήσης, όπως η γενική αδειδότηση ή συνδυασμός ατομικής/γενικής αδειοδότησης. Παρέχει καθοδήγηση στα κράτη μέλη σχετικά με ορισμένες πιθανές λύσεις που μπορούν να εφαρμοστούν σε εθνικό επίπεδο και είναι συμβατές με τις υποχρεώσεις τους στην εν λόγω ζώνη, λαμβάνοντας επίσης υπόψη τη συνεχή εγκατάσταση δορυφορικών σταθμών εδάφους στην EESS, στην υπηρεσία διαστημικής έρευνας (SRS) και στη σταθερή δορυφορική υπηρεσία (FSS).

(11) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ραδιοφάσματος η οποία συστήθηκε με την απόφαση αριθ. 676/2002/ΕΚ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1 Η εκτελεστική απόφαση (ΕΕ) 2019/784 τροποποιείται ως εξής: 1) Στο άρθρο 2, το πρώτο εδάφιο αντικαθίσταται από το ακόλουθο κείμενο: «Έως τις 30 Ιουνίου 2020, τα κράτη μέλη καθορίζουν και διαθέτουν, σε μη αποκλειστική βάση, τη ζώνη συχνοτήτων των 24,25-27,5 GHz για επίγεια συστήματα ικανά να παρέχουν ασύρματες ευρυζωνικές υπηρεσίες ηλεκτρονικών επικοινωνιών, σύμφωνα με τους βασικούς τεχνικούς όρους που καθορίζονται στο παράρτημα.» 2) Στο άρθρο 7, το πρώτο εδάφιο αντικαθίσταται από το ακόλουθο κείμενο: «Τα κράτη μέλη υποβάλλουν έκθεση στην Επιτροπή σχετικά με την εφαρμογή της παρούσας απόφασης έως τις 30 Σεπτεμβρίου 2020.»· 3) το παράρτημα τροποποιείται σύμφωνα με το παράρτημα της παρούσας απόφασης.

Άρθρο 2 Η παρούσα απόφαση απευθύνεται στα κράτη μέλη.

Βρυξέλλες, 24 Απριλίου 2020. Για την Επιτροπή Thierry BRETON Μέλος της Επιτροπής

(1) ΕΕ L 108 της 24.4.2002, σ. 1.

(2) Εκτελεστική απόφαση (ΕΕ) 2019/784 της Επιτροπής, της 14ης Μαΐου 2019, σχετικά με την εναρμόνιση της ζώνης συχνοτήτων 24,25-27,5 GHz για επίγεια συστήματα ικανά να παρέχουν ασύρματες ευρυζωνικές υπηρεσίες ηλεκτρονικών επικοινωνιών στην Ένωση (ΕΕ L 127 της 16.5.2019, σ. 13).

(3) Σύμφωνα με το ψήφισμα 750 της ITU-R (αναθεωρημένο κατά την WRC-19) σχετικά με τη συμβατότητα μεταξύ της (παθητικής) δορυφορικής υπηρεσίας γεωεπισκόπησης και των σχετικών ενεργών υπηρεσιών.

(4) http://www.itu.int/pub/R-REG-RR (έκδοση 2020).

(5) Για σταθμούς βάσης/τερματικούς σταθμούς 5G, τα όρια αυτά είναι: –33/–29 dBW/200MHz έως την 1η Σεπτεμβρίου 2027 (πρώτο στάδιο), και –39/–35 dBW/200MHz κατόπιν (δεύτερο στάδιο).

(6) δηλαδή τα πρόσθετα βασικά όρια που περιλαμβάνονται στους πίνακες 4 και 6 του παραρτήματος της εκτελεστικής απόφασης (ΕΕ) 2019/784.

(7) Βλέπε την ανακοίνωση της Επιτροπής με τίτλο 5G για την Ευρώπη: σχέδιο δράσης (COM(2016) 588 final).

(8) Οδηγία (ΕΕ) 2018/1972 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για τη θέσπιση του Ευρωπαϊκού Κώδικα Ηλεκτρονικών Επικοινωνιών (ΕΕ L 321 της 17.12.2018, σ. 36).

(9) Επιστολή στην CEPT της 20ής Δεκεμβρίου 2019 (Επιτροπή Ηλεκτρονικών Επικοινωνιών, ομάδα έργου 1, έγγρ. ECC PT1 (20)011).

(10) Έγγραφο RSCOM16-40rev3.

(11) Επιστολή της CEPT της 6ης Μαρτίου 2020, «CEPT response on additional input regarding the impact of the WRC-19 outcome on the harmonised technical conditions for the 26 GHz band» (Επιτροπή Ηλεκτρονικών Επικοινωνιών, έγγρ. ECC(20)055).

(12) Όπως το (προσχέδιο) της έκθεσης 317 της ECC με τίτλο «Additional work on 26 GHz to address spectrum use under authorisation regimes other than individual rights of use: Technical toolkit to assist administrations» (του οποίου την υποβολή σε δημόσια διαβούλευση ενέκρινε η Υπηρεσία Ηλεκτρονικών Επικοινωνιών (ECC) στις 6 Μαρτίου 2020).